In nomine sanctæ et individuæ Trinitatis, Henricus, Dei gratia venerabilis Senonensium archiepiscopus. Omnium Dei fidelium voluntas, præcipue autem prælatorum quibus Dominus curam animarum et sollicitudinem commisit, in desiderio religionis augmentandæ esse debet. Nos ergo, Dei-locum, quietum, et ab omni subjectione liberum, Senonensis ecclesiæ et nostra subjectione excepta, priori Josberto, canonicisque regularibus sibi commissis, successoribusque eorum in perpetuum possidendum concedimus, cum omnibus ad eumdem locum pertinentibus, ut ibi, die ac nocte, Deo serviendo canonicus ordo floreat, quem nemo pro alio ordine mutare præsumat. Cum autem locus, Deo volente, possessionibus et numero fratrum ut abbatem habere possint adeo creverit, idoneam personam de fratribus suis, si ibi fuerit, canonice eligant; sin autem, de religioso monasterio personam quærant tali officio dignam. Concedimus etiam præfatis canonicis ut, abbate inibi facto, quoniam locus arctus est ad construendam abbatiam, necdum amplus, nemus eradicando amplificent locum; in tantum ut et officinas et domos suas ibi construere, et hortos, et virgulta plantare possint, et in cæteris nemoribus nostris concedimus eis necessarium usuale. Hoc autem ut firmum permaneat, sigilli nostri impressione corroborando firmamus. Actum est Senonis, anno ab Incarnatione Domini M. CXXXIII; pontificatus autem nostri XI, data X cal. augusti.